钦定古今图书集成/明伦汇编/宫闱典/第042卷 > 《立皇后贺皇帝表》苏轼
## 钦定古今图书集成/明伦汇编/宫闱典/第042卷 > 《立皇后贺皇帝表》苏轼

缵女维莘，伣天之妺。事关庙社，喜溢人神。臣闻三代
之兴，皆有内助；二《南》之化，实本人伦。维《关雎》正始之
风，具《既醉》太平之福。民有所恃，邦其永昌。恭惟皇帝
陛下，自诚而明，惟睿作圣。辑宁华夏，德既茂于治朝；
辅顺阴阳，政兼修于内职。既膺大庆，益广至仁。下逮
海隅，夫妇无有愁叹。上符天造，日月为之光明。受禄
“无疆”，“与民同乐。”